*Projekts*

Rīgā

\_\_\_05.2016. Nr. \_\_\_\_

Uz 07.04.2016. Nr. 1-5/82

**Latvijas Republikas tiesībsargam Jurim Jansonam**

Augsti godātais Jansona kungs!

Ministru kabinetā ir saņemta Jūsu 2016.gada 7.aprīļa vēstule Nr.1-5/82, kurā informējat par 2015.gada nogalē veikto visaptverošo pētījumu par vardarbības pret bērniem izpratni un situāciju Latvijā.

Saskaņā ar minēto pētījumu gandrīz puse no pētījumā aptaujātajiem bērniem atzinuši, ka ir izjutuši vardarbību pret sevi. Visvairāk bērni cietuši no tādām vardarbības formām kā smēķēšana bērna klātbūtnē, pazemošana vai kliegšana uz bērnu, draudēšana nodarīt bērnam fiziskas sāpes, iepļaukāšana, iedunkāšana, grūšana, iesišana vai iekniebšana. Trešā daļa aptaujāto bērnu tikuši pērti. Tiek uzsvērta lielā vardarbības izplatība skolās. Jūs arī norādāt, ka, lai gan normatīvajos aktos noteiktais bērnu tiesību aizsardzības standarts ir augsts, tomēr vardarbība pret bērniem joprojām ir plaši izplatīta, kas liecina par trūkumiem normatīvo aktu piemērošanā. Kā viens no virzieniem, kur identificēti būtiski trūkumi tiesiskā regulējuma piemērošanā, tiek minēts darbs ar bērniem ar antisociālu uzvedību, daudzās pašvaldības netiek izstrādātas uzvedības sociālās korekcijas programmas katram bērnam, kurš izdarījis prettiesiskas darbības vai tādas darbības, kas nākotnē var novest pie prettiesiskas rīcības; daudzas izglītības iestādes neziņo pašvaldībai par nepieciešamību pēc šādas programmas izstrādes.

Balstoties uz minētajā tiesībsarga pētījumā konstatēto, tiek secināts, ka valstī izveidotais tiesību aizsardzības mehānisms nav efektīvs un konstatējami trūkumi bērnu tiesību aizsardzības subjektu rīcībā.

Visbeidzot Jūs uzsverat, ka valstij ir jādara viss iespējamais, lai efektīvi nodrošinātu spēkā esošā tiesiskā regulējuma izpildi, kā arī aicināt pievērst pastiprinātu uzmanību vardarbības pret bērniem un bērnu savstarpējās vardarbības izskaušanai un nodrošināt tiesisku, efektīvu un demokrātiskai iekārtai atbilstošu valsts pārvaldes darbu.

Atbildot uz Jūsu vēstulē uzsvērtajām problēmām, kas saistītas ar vardarbību pret bērnu, vēlos papildināt, kā arī Latvijas skolēnu veselības paradumu pētījuma[[1]](#footnote-1) 2014. gada aptaujas dati liecina, ka Latvijas skolēnu vidū izplatīta problēma ir savstarpēja ņirgāšanās. Skolā gūtā pieredze būtiski ietekmē pusaudžu pašsajūtu, apmierinātību ar dzīvi, veselību ietekmējošos paradumus un pašcieņu. Pozitīva skolas pieredze un uztvere pusaudžiem aizkavē veselības riska uzvedības paradumu veidošanos. Skolēnu savstarpējās attiecības skolā arī ir ļoti nozīmīgas. Vienaudžu atbalsts un pozitīva saskarsme veicina pozitīvāku skolas psihosociālo vidi.

Lai palīdzētu izglītības iestāžu pedagogiem darbā ar ņirgāšanās problēmu, Slimību profilakses un kontroles centrs 2015. gadā sadarbībā ar nozares speciālistiem izstrādāja divas mācību filmas skolēniem „Katrīna” un „Roberts” par ņirgāšanos skolā, interneta vidē un tās profilaksi. Abās filmās ar negatīvā un pozitīvā scenārija palīdzību tiek uzsvērta atbildīgas rīcības nozīme ņirgāšanās problēmas mazināšanā. Slimību profilakses un kontroles centrs arī sagatavoja ieteikumus izglītības iestāžu pedagogiem darbam ar mācību filmām.[[2]](#footnote-2) Filmas un ieteikumu materiāls ir pamats diskusijas uzsākšanai ar skolēniem par ņirgāšanās tēmu gan darbam tajās klasēs, kur ņirgāšanās problēma jau ir identificēta, gan preventīvi.

Vienlaikus informējam, ka Sabiedrības veselības pamatnostādnes 2014.-2020. gadam[[3]](#footnote-3) paredz virkni pasākumu psihiskāsveselības veicināšanai sabiedrībā, īpaši sociālās atstumtības un nabadzības riskam pakļauto iedzīvotāju grupām, tostarpinteraktīvas informatīvi izglītojošas nodarbības par psihisko veselību izglītības iestādēs, līdzaudžu izglītošanas programmas, apmācot vienaudžu izglītotājus, izglītojošas īsfilmas par psihiskās veselības jautājumiem izglītības iestādēs u.c., tematiskās lekcijas, semināri speciālistiem (pašvaldību un izglītības iestāžu pārstāvjiem, veselības aprūpes speciālistiem u.c.), psihiskās veselības veicināšanas programmu izstrāde un realizācija izglītības iestādēs, vasaras nometnes pusaudžiem un jauniešiem u.c.

Lai arī smēķēšanas izplatība Latvijā ir viena no augstākajām Eiropas Savienībā, pozitīvi vērtējams fakts, ka pieaugušo un jauniešu populācijā smēķēšanas izplatība samazinās[[4]](#footnote-4), [[5]](#footnote-5). Latvija 2005. gadā pievienojās Pasaules Veselības organizācijas Vispārējai konvencijai par tabakas uzraudzību, tomēr tikai 2010. gadā likumā „Par tabakas izstrādājumu realizācijas, reklāmas un lietošanas ierobežošanu” izdevās panākt smēķēšanas aizliegumu publiskās būvēs, ēkās un telpās.

Kopumā tiesiskais regulējums smēķēšanas ierobežošanas jomā savu efektivitāti ir pierādījis, jo atbilstoši Latvijas Veselību ietekmējošo paradumu pētījuma 2014. gada[[6]](#footnote-6) datiem laika periodā no 1998. gada līdz 2014. gadam personu, kuras vismaz vienu stundu diennaktī ir pakļautas tabakas dūmiem darba vietās, īpatsvars ir samazinājies no 26,5% uz 9%. Turklāt, neskatoties uz to, ka darba vietās joprojām var būt speciāli smēķēšanai izveidotas telpas, vairāk kā pusē (53%) darba vietu ir aizliegts smēķēt pilnībā un 94% aptaujāto bijuši apmierināti ar smēķēšanas ierobežojumiem savā darbavietā. Arī mājas vidē pasīvajai smēķēšanai pakļauto īpatsvars, lai arī lēnām, tomēr samazinās. Atbilstoši Starptautiskā jauniešu smēķēšanas pētījuma datiem[[7]](#footnote-7) 13-15 gadus vecu bērnu, kuri pēdējās nedēļas laikā mājās pakļauti tabakas dūmu otrreizējai ieelpošanai, īpatsvars samazinājies no 64,2% 2002. gadā uz 41,4% 2014. gadā. Neatkarīgi no samazinājuma, pasīvajai smēķēšanai pakļauto bērnu īpatsvars joprojām ir vērtējams kā augsts.

Neskatoties uz to, ka mājas vidē ar likumdošanas palīdzību tiešā veidā ietekmēt smēķēšanas pārtraukšanu bērna klātbūtnē ne vienmēr var izdoties, Veselības ministrijas ieskatā gan likumā „Par tabakas izstrādājumu realizācijas, reklāmas un lietošanas ierobežošanu”, gan Bērnu tiesību aizsardzības likumā noteiktajiem smēķēšanas ierobežojumiem bērna klātbūtnē ir preventīvs raksturs, jo caur tiem sabiedrība var apzināties smēķēšanas kaitīgumu un pieņemt lēmumu izvairīties no bērna veselības apdraudējuma. Skola ir tā vide, kurā bērni pavada lielāko daļu laika un skolai ir būtiska ietekme uz veselības paradumu attīstību. Veselības veicināšanas jautājumu intensīvāka iekļaušana mācību programmās paralēli likumdošanas iniciatīvām sekmētu straujāku iedzīvotāju veselības paradumu maiņu.

Lai pastiprinātu aktivitātes, kuras Veselības ministrija veic attiecībā uz likumdošanas izmaiņām, Slimību profilakses un kontroles centrs sadarbībā ar Veselības ministriju ir īstenojis sabiedrības informēšanas kampaņu „Brīvs”, kuras ietvaros 2014. gada rudenī tika realizēti izglītojoši pasākumi, lai mazinātu tabakas izstrādājumu lietošanu bērnu un pusaudžu vidū. Savukārt 2015. gadā Slimību profilakses un kontroles centrs sadarbībā ar Veselības ministriju organizēja kampaņu „Izvairies no smēķētāja!”, kuras mērķis bija aicināt gan vecākus, gan visu sabiedrību kopumā pasargāt bērnus no pasīvās smēķēšanas un saskares ar cigarešu dūmiem, kas būtiski ietekmē bērnu veselību. Tika izveidota arī mājas lapa [www.pasivasmekesana.lv](http://www.pasivasmekesana.lv), kurā arī sīkāk aprakstītas kampaņas ietvaros veiktās aktivitātes.

Papildus jāatzīmē, ka Sabiedrības veselības pamatnostādņu 2014.-2020. gadam ietvaros Veselības ministrija līdz 2020. gadam paralēli citiem pasākumiem Eiropas Struktūrfondu finansējuma ietvaros ir paredzējusi realizēt virkni pasākumu atkarību izraisošo vielu un procesu izplatības samazināšanai sabiedrībā, piemēram, interaktīvas informatīvi izglītojošas nodarbības par vielu un procesu atkarībām, līdzaudžu izglītošanas programmas, interešu grupas iedzīvotājiem, īsās motivējošās intervences, izglītojošas īsfilmas par atkarību izraisošo vielu un procesu kaitīgumu, tematiskās lekcijas, semināri speciālistiem (pašvaldību un izglītības iestāžu pārstāvjiem, veselības aprūpes speciālistiem, policistiem u.c.), konkrētu rīcību vai iespējas popularizējoši pasākumi pašvaldībās (veselības dienu organizēšana u.c.), atkarību profilakses programmu izglītības iestādēs izstrāde, tai skaitā darbs ar izglītojamo vecākiem, psihologa konsultācijas bērniem, vecākiem un riska grupām, lai mazinātu atkarību riska veidošanos un risinātu problēmas, saistītas ar vielu lietošanas cēloņiem, vasaras nometnes pusaudžiem un jauniešiem, sabiedrības informēšanas pasākumu komplekss, informatīvie materiāli un uzskates līdzekļi.

Vēlos uzsvērt, ka būtiska nozīme gan psihiskās veselības uzlabošanā un veicināšanā, gan atkarību izraisošo vielu un procesu mazināšanā un profilaksē ir Pasaules Veselības organizācijas principa „veselība visās politikās” ieviešanai un starpsektoru sadarbības veicināšanai. Tādējādi par veselību veicinošas vides veidošanu un saglabāšanu atbildība jāuzņemas sadarbojoties izglītības, labklājības, finanšu, iekšlietu u.c. sektoriem, pašvaldībām un privātajam sektoram, kā arī sabiedrībai kopumā.

Izvērtējot Latvijas Republikas tiesībsarga vēstules saturu, atzīstu, ka vardarbība pret bērnu Latvijā joprojām ir ļoti aktuāla tēma, jo vēl arvien daudz bērnu cieš gan no vardarbības ģimenē, gan ārpus tās. Manā ieskatā nepilngadīgās personas aizsargāšana no vardarbības ir visas sabiedrības kopīga atbildība un līdz ar to nepieciešams iesaistīt institūcijas ar dažādām funkcijām. Tāpat, lai sekmīgi nodrošinātu bērnu aizsardzību no vardarbības un samazinātu vardarbības gadījumu skaitu, ir nepieciešams sistemātiski un ilgstoši īstenot dažādus pasākumus.

Informēju, ka, lai nodrošinātu bērnu aizsardzību no vardarbības, Valsts bērnu tiesību aizsardzības inspekcija (turpmāk - inspekcija) savu resursu ietvaros saskaņā ar inspekcijas nolikumu un balstoties uz inspekcijas ikgadējo plānu, kā arī Valsts programmu bērna un ģimenes stāvokļa uzlabošanai 2014. un 2015.gadā veica sekojošus pasākumus:

- *pasākumus, kas vērsti uz vardarbības identificēšanu un novēršanu:*

Informēju, ka 2014.gadā inspekcija kopumā veica 350bērnu tiesību ievērošanas pārbaudes. Saistībā ar vardarbības risku identificēšanu inspekcija 2014.gadā veica 5 atkārtotas bērnu tiesību ievērošanas pārbaudes ārpusģimenes aprūpes iestādēs, kurās iepriekš tika veiktas padziļinātās izpētes vardarbības risku novērtēšanai, lai noskaidrotu, vai iestādes administrācija ir ņēmusi vērā sniegtās rekomendācijas un ir veikusi pasākumus konstatēto vardarbības riska faktoru novēršanai.

Tāpat inspekcija veica padziļinātu izpēti vienā bērnu ārpusģimenes aprūpes iestādē, lai novērtētu iespējamos vardarbības riskus. Padziļinātās izpētes rezultātā bērnu ārpusģimenes aprūpes iestādē konstatēti vairāki iespējamie vardarbības un citi riska faktori. Pamatojoties uz padziļinātās izpētes rezultātā konstatētajiem iespējamās vardarbības riska faktoriem un citiem iespējamiem riskiem, iestādei tika sniegtas atbilstošas rekomendācijas turpmākajam darbam.

Savukārt 2015.gadā inspekcija kopumā veica 310bērnu tiesību ievērošanas pārbaudes. No veiktajām pārbaudēm inspekcija veica padziļinātu izpēti 1 bērnu ārpusģimenes aprūpes iestādē, lai novērtētu iespējamos vardarbības riskus.

Papildus 2014.gadā veiktas 16 padziļinātās pārbaudes speciālajās internātpamatskolās un internātpamatskolās seksuālās vardarbības risku izvērtēšanai skolas internātā. Papildus veiktas pēcpārbaudes sešās speciālajās internātpamatskolās un internātpamatskolās, kurās padziļinātās pārbaudes iespējamo risku identificēšanai internātos tika veiktas 2013. gadā.

Savukārt 2015.gadā veiktas 11 padziļinātās pārbaudes speciālajās internātskolās un internātskolās seksuālās vardarbības risku izvērtēšanai skolas internātā. Papildus veiktas pēcpārbaudes 12 speciālajās internātskolās un internātskolās, kurās padziļinātās pārbaudes iespējamo risku identificēšanai internātos tika veiktas 2014.gadā.

Informēju, ka pēc katras padziļinātās bērnu tiesību ievērošanas pārbaudes inspekcija sagatavoja atzinumu par seksuālās vardarbības risku novērtēšanu un rekomendācijas atklāto vardarbības risku novēršanai. Papildus inspekcijas pārstāvji personīgi tikušies ar konkrētas izglītības iestādes direktoru, pārrunājot konstatētos vardarbības riskus attiecīgajā izglītības iestādē un inspekcijas sniegtās rekomendācijas atklāto vardarbības risku novēršanai.

Inspekcija pēc padziļinātajām bērnu tiesību ievērošanas pārbaudēm uzdevusi internātskolu un speciālo internātskolu direktoriem par inspekcijas sniegto rekomendāciju izpildi informēt inspekciju. Visbiežāk speciālās internātskolas un internātskolas sniedz informāciju par veiktajām darbībām attiecīgajā izglītības iestādē, tomēr atkārtoti veicot bērnu tiesību ievērošanas pārbaudes speciālajās internātskolās un internātskolās, pamatojoties uz saņemtajām sūdzībām vai pēc inspekcijas iniciatīvas, secināts, ka bieži vien sniegtā informācija ir formāla un pēc būtības attiecīgajā izglītības iestādē situācija nav uzlabojusies. Turklāt inspekcijas nodrošinātajās mācībās gūtās zināšanas speciālo internātskolu un internātskolu administrācija, atbalsta personāls un darbinieki neizmanto ikdienas darbā ar bērniem.

Par minēto situāciju inspekcija 2016.gada 8.februārī rakstiski informēja Izglītības un zinātnes ministriju.

Tāpat papildus2014.gadā inspekcijas inspektori izskatīja 15 administratīvās lietas par valsts un pašvaldību institūciju darbinieku fizisko vai emocionālo vardarbību, sastādīja 12 protokolus. Izskatot administratīvo pārkāpumu lietas, septiņos gadījumos pieņemts lēmums izbeigt lietvedību, septiņos gadījumos - piemērot sodu, vienā gadījumā pieņemts lēmums lietu pārsūtīt pēc piekritības pašvaldības administratīvajai komisijai. Papildus informēju, ka inspekcija ir saņēmusi ziņas tikai par vienu gadījumu, kad institūciju amatpersonas vai darbinieki būtu smēķējuši bērnu klātbūtnē.

- *Pasākumi, kas vērsti uz sabiedrības informēšanu un ziņu par iespējamiem vardarbības gadījumiem saņemšanu:*

2014.gadāinspekcija turpināja aktivitāti – akciju ciklu “Vardarbība nav mazs noslēpums. Runā par TO!”, lai aktualizētu seksuālās vardarbības risku tēmu plašākā sabiedrībā un aicinātu cilvēkus aktīvāk runāt par to, kā arī meklēt risinājumus problēmām šajā jomā. Akcija notika divās daļās – no 25. maija līdz 1. jūnijam un no 3. līdz 16. novembrim. Inspekcija arī sagatavoja sociālās reklāmas klipu par seksuālās vardarbības riskiem un iespējām no tiem izvairīties, kā arī nodrošināja tā translēšanu televīzijā.

2015. gadā, līdzīgi kā iepriekšējos gados, inspekcija rīkoja vardarbības novēršanas kampaņu “Vardarbība nav mazs noslēpums! Runā par TO”, kas norisinājās 3 daļās un kuras laikā bērni, pusaudži un pieaugušie tika aicināti ziņot par vardarbības gadījumiem ģimenēs, izglītības iestādēs, aprūpes iestādēs un citur, kā arī saņemt psiholoģisko palīdzību un atbalstu, zvanot uz Uzticības tālruni.

Lai cīnītos pret seksuālo vardarbību un palīdzētu tās atpazīšanā, kā arī seku mazināšanā, inspekcija arī 2016.gadā no 6.līdz 13.aprīlim rīkoja informatīvās akcijas „Vardarbība nav mazs noslēpums. Runā par TO!” 1.daļu.

2016.gadā akcijas laikā inspekcijas Uzticības tālrunī 116111 tika saņemti 915 zvani un 314 gadījumos tika sniegta psiholoģiskā palīdzība. No šīm konsultācijām 43 gadījumos zvanītāji vērsās pēc palīdzības emocionālas, 16 - fiziskas, 6 – seksuālas vardarbības gadījumā. 5 gadījumos par iespējamo vardarbību un nespēju nodrošināt bērniem piemērotu aprūpi informācija tika nodota attiecīgās pašvaldības sociālajam dienestam.

Būtiskākie jautājumi bija saistīti ar ilgstošu seksuālo vardarbību ģimenē, seksuāla rakstura piedāvājumiem internetā, vecāku fizisku un emocionālu vardarbību pret bērniem, bērnu pamešanu novārtā ģimenē, kā arī atkarības problēmām, kad 21 gadījumā tika sniegtas konsultācijas par atkarības jautājumu risināšanu.

Vērtējot aizvadīto akciju rezultātus, secināms, ka seksuālā vardarbība ir viena no pašām smagākajām tēmām, par ko cietušie bieži vien atsakās runāt vai arī mēdz mainīt iepriekš sniegto informāciju. Tieši tāpat seksuālās vardarbības upuri nereti noliedz notikušo vardarbību, kā arī atsakās no palīdzības. Detalizētāku informāciju par seksuālas vardarbības atpazīšanu, pazīmēm, sekām un atbildību var iegūt inspekcijas interneta vietnē.[[8]](#footnote-8)

Tāpat 2014.gadāinspekcija organizēja 59 konsultatīvās dienas pašvaldībās, kuru laikā tika sniegtas konsultācijas 444 pašvaldību speciālistiem un 66 iedzīvotājiem, kā arī uzklausīta iestāžu pārstāvju informācijas par situāciju pašvaldībā saistībā ar bērnu tiesību ievērošanu.

Savukārt 2015.gadā inspekcija rīkoja 60 konsultatīvās dienas pašvaldībās, kuru laikā tika sniegtas konsultācijas 339 pašvaldību speciālistiem un 39 iedzīvotājiem.

*- pasākumi saistībā ar situācijas analīzi bērnu tiesību aizsardzības jomā;*

2014.gadā inspekcija veica Latvijas pašvaldību aptauju par bērnu uzvedības sociālās korekcijas un sociālās palīdzības programmu īstenošanu; bērnu tiesību aizsardzības programmu izstrādāšanu un īstenošanu pašvaldībā. Aptaujā tika ietvertas sadaļas par bērnu uzvedības sociālās korekcijas un sociālās palīdzības programmu īstenošanu un bērnu tiesību aizsardzības programmu izstrādāšanu un īstenošanu pašvaldībā saskaņā ar Bērnu noziedzības novēršanas un bērnu aizsardzības pret noziedzīgu nodarījumu pamatnostādnēs 2013.–2019. gadam noteikto inspekcijas aktivitāšu plānu. Aptaujas laikā iegūtā informācija tika izmantota turpmākai inspekcijas darbībai.

Papildus, ņemot vērā, ka joprojām izglītības iestādēs pastāv vardarbība vienaudžu vidū, inspekcija 2014.gadā veica aptauju par izglītības iestāžu darbībām vienaudžu vardarbības risku apzināšanai un mazināšanai. Aptaujai atsaucās un anketas aizpildīja 255 izglītības iestādes, no tām 10 sākumskolas, 86 pamatskolas, 121 vidusskola, 16 internātskolas un 22 speciālās skolas.

Aptaujas mērķis bija noskaidrot, kādas, pēc izglītības iestādes vērtējuma, ir skolēnu savstarpējās attiecības skolā, kādas ir biežāk sastopamās vardarbības izpausmes izglītības iestādē, kā tiek risinātas vardarbības izpausmes skolēnu vidū, kāda atbildība ir skolēnam, kurš ir apdraudējis savu vai citu skolēnu drošību, veselību vai dzīvību, kādi izglītojoši pasākumi par vardarbības tēmu organizēti izglītības iestādē pedagogiem un darbiniekiem, kādiem pasākumiem/ aktivitātēm/ darbībām vēl būtu jānotiek izglītības iestādē, lai uzlabotu skolēnu savstarpējās attiecības un mazinātu vienaudžu savstarpējo vardarbību u.c.

*- pasākumi, kas paredzēti valsts un pašvaldību institūciju speciālistu izglītošanai;*

Inspekcija pastāvīgi organizē un īsteno dažādu mērķgrupu speciālistu apmācības par vardarbības atpazīšanu un profilaksi.

Lai veicinātu speciālo internātskolu un internātskolu darbinieku izpratni par seksuālās vardarbības riskiem, 2014.gadā un 2015.gadā inspekcija sadarbībā ar nodibinājumu „Centrs Dardedze” nodrošināja apmācības ārpusģimenes aprūpes iestāžu un internātskolu speciālistiem seksuālās vardarbības risku izvērtēšanā. 2014.gadā tika organizēta 300 speciālistu apmācība 24 akadēmisko stundu apjomā, savukārt 2015.gadā tika organizēta 269 speciālistu apmācība 16 akadēmisko stundu apjomā.

Papildus inspekcija, lai informētu speciālo internātskolu un internātskolu direktorus par aktualitātēm bērnu tiesību aizsardzības jomā, 2015.gada 24.septembrī organizēts seminārs speciālo internātskolu un internātskolu direktoriem, kura laikā direktori informēti par padziļināto bērnu tiesību ievērošanas pārbaužu rezultātiem, tajā skaitā akcentējot būtiskākās problēmas bērnu drošības nodrošināšanā.

Tāpat2014.gadā inspekcija sagatavoja metodisko materiālu izglītības iestādēm „Izglītības iestāžu resursi un rīcība situācijās, kad skolēns ar savu uzvedību traucē mācību procesu vai apdraud savu vai citu personu drošību, veselību vai dzīvību”, kas pieejams inspekcijas mājas lapā. Tajā atrodama vispārēja informācija par skolēnu agresīvas uzvedības cēloņiem un par izglītības iestādēm pieejamajiem resursiem šādu problēmu risināšanai, kā arī informācija par ieteicamajiem pasākumiem skolēnu agresijas mazināšanai skolā. Ar praktiskiem piemēriem papildināts izglītības iestāžu rīcības modeļu apraksts skolēnu agresīvas uzvedības gadījumā.

Attiecībā par speciālo zināšanu apguvi bērnu tiesību aizsardzības jomā, informējam, ka 2014.gadā valsts programmas bērna un ģimenes stāvokļa uzlabošanai ietvaros inspekcija nodrošināja 681 valsts un pašvaldību speciālista apmācību, tostarp 456 valsts un pašvaldību speciālistiem sākotnējo apmācību 40 akadēmisko stundu apjomā un 225 valsts un pašvaldību speciālistiem veicot zināšanu pilnveides apmācību 24 akadēmisko stundu apjomā.

Savukārt 2015.gadā valsts programmas bērna un ģimenes stāvokļa uzlabošanai ietvaros inspekcija nodrošināja 562 valsts un pašvaldību speciālista apmācību 40 stundu profesionālās kvalifikācijas pilnveides programmā, no tiem 70 psihologu apmācību. Tāpat tika nodrošināta 50 valsts un pašvaldību speciālistu apmācība 24 stundu zināšanu pilnveides izglītības programmā.

2014.gadā inspekcija veica iepirkumu tiesnešu un prokuroru apmācībai bērnu tiesību aizsardzības jomā, savukārt 2015.gadā inspekcija veica iepirkumu tiesnešu apmācībai bērnu tiesību aizsardzības jomā. 2014.gadā tika nodrošinātas apmācības 60 prokuroriem un 100 tiesnešiem 40 stundu profesionālās kvalifikācijas pilnveides programmā, savukārt 2015.gadā tika nodrošinātas apmācības 125 tiesnešiem 40 stundu profesionālās kvalifikācijas pilnveides programmā.

Inspekcija 2015. gadā veica izglītojošo darbu, novadot 13 radošās darbnīcas:

- pedagogiem, aprūpes iestāžu darbiniekiem u.c. darbiniekiem, kas ikdienā strādā ar bērniem, organizētas 4 radošās darbnīcas ”Bērnu savstarpējo attiecību veicināšana grupā”, pilnveidojot pozitīvas komunikācijas prasmes, veicinot radošu sadarbību savu mērķu sasniegšanai, prasmes ieraudzīt un saprast savas un citu vērtības, kā arī izvērtēt stratēģijas un taktikas ikdienas darbā ar bērniem. Radošajās darbnīcās piedalījušies 36 pieaugušie;

- organizētas 9 radošās darbnīcas “Tolerance, cieņa un pozitīvu attiecību veidošana”, kurās piedalījās 163 pedagogi un izglītības iestāžu speciālisti. Šo radošo darbnīcu mērķis ir pilnveidot prasmes iepazīt un pilnveidot cieņas veicināšanas stratēģijas, pilnveidot spēju saprast, izrādīt līdzpārdzīvojumu vienam pret otru, pilnveidot praktiskās iemaņas, lai veicinātu toleranci un pozitīvu attiecību veidošanu.

Inspekcijas interneta vietnē [www.bti.gov.lv](http://www.bti.gov.lv) ievietota un regulāri papildināta informācija ar dažādiem metodiskajiem materiāliem, kā arī materiāliem no semināriem un konferencēm, kas paredzēti iestāžu darbiniekiem izmantošanai darbā ar bērniem. Diemžēl, tiekoties ar iestāžu pārstāvjiem, secināts, ka ne vienmēr iestādes, kurās atrodas bērni, seko aktualitātēm, kas norādītas inspekcijas mājas lapā, kā arī ne vienmēr iestāžu darbinieki iepazīstas un izmanto piedāvātos materiālus.

*- pasākumi, kas vērsti uz bērnu līdzdalību un izglītošanu par bērnu tiesību aizsardzības jautājumiem;*

Informēju, ka kustībā “Draudzīga skola”, kuras mērķis ir vecināt draudzīgu un nevardarbīgu attiecību veidošanos skolas vidē, darbojas vairāk nekā 160 skolas no visas Latvijas. 2014.gadā turpinājās pieredzes apmaiņa pasākumi “Labo darbu krātuve” un “Noderīga pieredze”. Tāpat tika organizēta konference “Pozitīva komunikācija skolā un internetā”. Konferencē piedalījās apmēram 500 skolēnu un pedagogu, tās gaitā dalībniekiem bija iespēja uzzināt par aktuālākajiem interneta fenomeniem un ar tiem saistītajiem riskiem, par dažādu paaudžu komunikāciju un sadzīvošanu internetā un jaunākajām iniciatīvām droša interneta veidošanā. Konferences dalībnieki uzklausīja arī vairāku skolu – kustības dalībnieču – stāstījumu par savu pieredzi draudzīgākas vides veidošanā skolā.

Lai veicinātu bērnu un jauniešu izpratni par drošību un savstarpējas cieņas un respekta pilnām attiecībām interneta vidē, kā arī dotu iespēju skolēniem radoši izpausties, inspekcija 2014. gadā organizēja komiksu konkursu “Uzzīmē savu stāstu!”, kurā aicināja dalībniekus veidot savus komiksus, kuros vēstīts par interneta lietotāju drošību, atbildību, savstarpējo cieņu un anonimitātes radītām problēmām.

2014.gadā inspekcija piedāvāja radošo darbnīcu programmas izglītības iestādēm - *„Māka pazīt pašam sevi saskarsmē”* un *„Kļūstam pieauguši un mācāmies veidot attiecības”* (5. - 9. klasēm), „Droša un pozitīva komunikācija interneta vidē” (3. - 4. klasēm). Programmu mērķis – izpratnes veicināšana par pienākumiem skolā un mājās, par attiecību veidošanu ar vienaudžiem un pieaugušajiem, par komunikācijas prasmēm arī interneta vidē, konfliktsituāciju risināšanā, savu vērtību un resursu apzināšanos u.tml. Kopumā tika novadītas:

* 5 radošās darbnīcas bērniem *„*Māka pazīt pašam sevi saskarsmē*,”* kurās piedalījās 60bērni un pusaudži,
* 5 radošās darbnīcas bērniem *„Kļūstam pieauguši un mācāmies veidot attiecības,”* kurās piedalījās63 bērni;

5 radošās darbnīcas bērniem „Droša un pozitīva komunikācija interneta vidē”, kurās kopumā piedalījās 167 bērni.

Ņemot vērā bērnu un pusaudžu aktuālākās problēmas, 2015.gadā inspekcija piedāvāja radošo darbnīcu programmas izglītības iestādēm - „Kļūstam pieauguši un mācāmies veidot attiecības”, “Es internetā – mana atbildība” (5. - 9. klase), „Droša un pozitīva komunikācija interneta vidē” (3. - 4. klase). Programmu mērķis – izpratnes veicināšana par pienākumiem skolā un mājās, par attiecību veidošanu ar vienaudžiem un pieaugušajiem, par komunikācijas prasmēm interneta vidē, konfliktsituāciju risināšanu, savu vērtību un resursu apzināšanos u.tml.. Kopumā tika novadītas:

- 9 radošās darbnīcas bērniem „Kļūstam pieauguši un mācāmies veidot attiecības”, kurās piedalījās 122 bērni un pusaudži;

- 8 radošās darbnīcas bērniem „Droša un pozitīva komunikācija interneta vidē”, kurās kopumā piedalījās 99 bērni;

- 8 radošās darbnīcas bērniem “Es internetā – mana atbildība”, kurās piedalījās 373 bērni un pusaudži.

Ņemot vērā inspekcijas Bērnu un pusaudžu uzticības tālruņa pieredzi, sniedzot bērniem palīdzību un atbalstu pa tālruni, inspekcija kopš 2009. gada 1. februāra ir iesaistījusies Eiropas Komisijas projektā „Net-Safe Latvia” kā projekta oficiālais partneris, lai sniegtu bērniem palīdzību situācijās, kad bērns jūtas apdraudēts interneta vidē. Inspekcija projekta ietvaros nodrošina „Helpline” – karstās ziņojumu līnijas diennakts tālruņa darbību, lai būtu iespējams ziņot par draudiem interneta vidē ne tikai internetā, bet arī pa mobilo tālruni.

2015.gadā inspekcijas speciālisti sniedza konsultācijas arī jautājumos, kas saistīti ar drošību internetā. Būtiski uzsvērt, ka, salīdzinājumā ar 2014. gadu, sniegto psiholoģisko konsultāciju skaits par interneta drošības jautājumiem ir būtiski palielinājies - no 372 konsultācijām 2014. gadā līdz 802 2015. gadā. Vērts akcentēt, ka inspekcija īstenoja vairākas aktivitātes, lai uzrunātu bērnu un pusaudžu mērķauditorijas saistībā ar riskiem internetā, proti, organizēja konferenci, vadīja radošās darbnīcas, organizēja zīmējumu konkursu skolēniem par pozitīvu komunikāciju un drošību internetā un izstrādāja informatīvas videofilmas un sociālas reklāmas, lai vērstu uzmanību uz jautājumiem, kas saistīti ar drošības nodrošināšanu virtuālajā vidē.[[9]](#footnote-9)

Ņemot vērā, ka virtuālā vide kļūst arvien plašāk pieejama jau jaunākā skolas vecuma bērniem, kā arī bērni brīvi izmanto dažādu viedierīču sniegtās iespējas savstarpējā saziņā un komunikācijā, vērojams būtisks psiholoģisko konsultāciju skaita interneta drošības jautājumos pieaugums.

Papildus jau iepriekšminētajām aktivitātēm inspekcijas speciālisti 2015. gadā piedalījās dažādos izglītojošos pasākumos gan speciālistiem, gan bērniem:

- tika organizēts zīmējumu konkurss bērniem un pusaudžiem, lai sekmētu bērnu drošību internetā, kā arī mazinātu anonimitātes robežas internetā, nodrošinot iespēju konkursa uzvarētāja darba ideju izmantot jauna informatīva materiāla par interneta drošības aspektiem izveidošanā;

- tika rīkota konference „Sapratne un cieņa klasē, skolā un internetā” bērniem kustības „Draudzīga skola” ietvaros par drošu internetu, kurā kopumā piedalījās 400 dalībnieki. Konferences laikā tika prezentētas inspekcijas izveidotās videofilmas un sociālās reklāmas;

Detalizēta informācija par inspekcijas veikto pasākumu rezultātiem tiek sniegta inspekcijas gada pārskatā, kas tiek publiskots inspekcijas interneta vietnē.[[10]](#footnote-10)

Papildus analizējot situāciju valstī un vērtējot vardarbības problēmu uzskatu, ka, lai veiksmīgi risinātu vardarbības jautājumu, viens no priekšnoteikumiem ir vairāku institūciju saskanīga un koordinēta darbība. Tāpat, lai mazinātu vardarbības risku pret bērnu, papildus būtu nepieciešams veikt preventīvos pasākumus, kas vērsti gan uz visu sabiedrību kopumā, gan atsevišķi uz vecāku izglītošanu (piemēram, sabiedrību izglītojošās kampaņas), tai skaitā īpašu uzmanību pievērošot augsta sociālā riska ģimenēm. Tāpat nepieciešams organizēt atbalsta pasākumus gan ģimenēm ar bērniem (piemēram, sociālo prasmju īstenošanas programmas), gan topošajiem vecākiem. Vardarbības pret bērnu cēloņi ir saistīti ar daudziem apstākļiem, tai skaitā ar sociālekonomisko situāciju valstī, kas ir viens no iemesliem, kas veicina vardarbību.

Pievienojos vēstulē atzītajam, ka Latvijas normatīvajos aktos noteiktais bērnu tiesību aizsardzības standarts ir augsts. Tāpat vēstulē pareizi norādīts, ka administratīvā atbildība par fizisku vai emocionālu vardarbību pret bērnu ir paredzēta ikvienai personai.

Attiecībā uz plānotajiem pasākumiem saistībā ar bērnu savstarpējās vardarbības izskaušanu saskaņā ar Tieslietu ministrijas sniegto informēju, ka ir uzsākts darbs pie Bērnu antisociālās uzvedības prevencijas likumprojekta izstrādes. Likumprojekta mērķi ir:

1. veicināt bērnu un jauniešu atturēšanos no pretlikumīgām darbībām, novēršot antisociālās uzvedības risku, veidot un nostiprināt bērnos sabiedrībā pieņemtu vērtību orientāciju, mainīt bērna uzvedību un attieksmi pret sevi un apkārtējiem, kā arī veicināt bērnu iekļaušanos sabiedrībā;
2. stiprināt bērna likumisko pārstāvju lomu bērna antisociālās uzvedības prevencijā;
3. izveidot efektīvu bērna un bērna likumisko pārstāvju atbalsta institucionālu sistēmu.

Ar likumprojektu plānots mainīt šobrīd Latvijā pastāvošo bērnu sodošo sistēmu, kas nav vērsta uz pārkāpuma izdarīšanas cēloņu apzināšanu, bērna interešu un tiesību uz attīstību ievērošanu, kā arī prevencijas veicināšanu, bet ieviest nepilngadīgo justīcijas sistēmu. Likumprojekts paredz veikt bērna, kura uzvedībā konstatējami riski, kas nākotnē varētu novest pie prettiesiskas darbības izdarīšanas, novērtējumu, lai piemērotu bērna uzvedību koriģējošus pasākumus (piemēram, bērna iesaistīšana interešu izglītībā, speciālistu konsultācijas, sociālo prasmju attīstīšanas pasākumi).

Ņemot vērā, ka likumprojekts paredz ieviest sistēmu, kurā jau laicīgi tiek uzsākts darbs ar bērniem, kuru uzvedība liecina, ka nākotnē būtu iespējama prettiesiskās rīcības veikšana, tad, Tieslietu ministrijas ieskatā, šis likumprojekts veicinās bērnu savstarpējās vardarbības izskaušanu.

Iepazīstoties ar Jūsu vēstuli, kā arī ar Latvijas Republikas tiesībsarga mājas lapā pieejamā pētījuma par vardarbības pret bērniem izpratni un situāciju Latvijā rezultātiem, informēju, ka pilnībā piekrītu tiesībsarga vēstulē paustajam viedoklim par izglītības iestāžu iniciatīvu uzvedības korekcijas programmas bērniem izstrādē pašvaldībās.

Lai veicinātu daudz aktīvāk izmantot jau patlaban institūciju rīcībā esošos instrumentus bērnu aizsardzības pret vardarbību nodrošināšanai, Labklājības ministrija kopīgi ar Vides aizsardzības un reģionālās attīstības ministriju nosūtīs visām pašvaldībām informatīvu vēstuli ar aicinājumu pievērst pastiprinātu uzmanību vardarbības pret bērniem un bērnu savstarpējās vardarbības izskaušanai, tai skaitā uzvedības sociālās korekcijas programmas izstrādei katram bērnam, kurš izdarījis prettiesiskas darbības vai tādas darbības, kas nākotnē var novest pie prettiesiskas rīcības. Tāpat vēstulē pašvaldībām tiks lūgts īpašu uzmanību pievērst pašvaldības un izglītības iestāžu savstarpējai sadarbībai (informācijas sniegšana pašvaldībai no izglītības iestādes puses par iespējamiem vardarbības gadījumiem), ko sekmētu padziļināta un pēc būtības veikta skolas pedagogu izglītošana par vardarbības pret bērniem veidiem un izpausmēm.

Ministru prezidents Māris Kučinskis

Liepiņa, 67876080

[Inga.Liepina@vm.gov.lv](mailto:Inga.Liepina@vm.gov.lv)

Krūmiņa, 67876077

[Alise.Krumina@vm.gov.lv](mailto:Alise.Krumina@vm.gov.lv)

Logins 67 359 156

[Sindijs.Logins@bti.gov.lv](mailto:Sindijs.Logins@bti.gov.lv)

Jonikāne 67036901

[Liva.Jonikane@tm.gov.lv](mailto:Liva.Jonikane@tm.gov.lv)

Patmalniece 66016720

[Svetlana.Patmalniece@varam.gov.lv](mailto:Svetlana.Patmalniece@varam.gov.lv)

Neikens 67021673

[Lauris.Neikens@lm.gov.lv](mailto:Lauris.Neikens@lm.gov.lv)

1. Latvijas skolēnu veselības paradumu pētījums 2013./2014. mācību gada aptaujas rezultāti un tendences; Slimību profilakses un kontroles centrs [↑](#footnote-ref-1)
2. http://www.spkc.gov.lv/informativie-izdevumi/1135/izglitojosas-filmas [↑](#footnote-ref-2)
3. http://polsis.mk.gov.lv/documents/4965 [↑](#footnote-ref-3)
4. http://ec.europa.eu/public\_opinion/archives/ebs/ebs\_429\_fact\_lv\_en.pdf [↑](#footnote-ref-4)
5. http://www.spkc.gov.lv/file\_download/2858/GYTS\_2014\_zinojums.pdf [↑](#footnote-ref-5)
6. http://www.spkc.gov.lv/file\_download/2518/LV\_iedzivotaju\_veselibu\_ietekmejoso\_paradumu\_petijums\_2014\_II\_dala.pdf [↑](#footnote-ref-6)
7. http://www.spkc.gov.lv/file\_download/2858/GYTS\_2014\_zinojums.pdf [↑](#footnote-ref-7)
8. <http://www.bti.gov.lv/lat/uzticibas_talrunis/pretvardarbibas_kampana/>. [↑](#footnote-ref-8)
9. <http://www.bti.gov.lv/lat/uzticibas_talrunis/?doc=4204&page>=. [↑](#footnote-ref-9)
10. <http://www.bti.gov.lv/lat/zinas_par_iestadi/parskati_un_atskaites/>. [↑](#footnote-ref-10)